ꞌTsá₃ lë₁can₂ ꞌniaꞌ₂ o₂i₁ ꞌauꞌ₂. Juɨ₁liaꞌ₂ ꞌénꞌ₂ ꞌniaꞌ₂ të₂le₃ quióꞌ₅ Diú₄, ján₃ bá₄ le₂jaun₂ juɨ₁le₂ꞌénꞌ₂ ꞌniaꞌ₂ të₂le₃ quió₃ jniá₂.
Ja₁quióꞌ₄ Ŋeꞌ₃, ꞌlióng₂ dsi₂néi₂ cha₂ a₂jo₂; juaꞌ₅₄ meiꞌ₂ guë́₃ tsá₃ le₂jaun₂ në́₃, ¿lɨ́nꞌ₂ ꞌniaꞌ₂ a₂jme₁juɨg₅₄ jniá₂ ꞌniaꞌ₂ a₂négꞌ₄ i₁jmo₃ co₂jŋia₅₄ dsi₂néi₂ quiánꞌ₂ ꞌniaꞌ₂?
Cang₂ jë₁ma₂dsiánꞌ₃ jniá₂, jë₁ma₂ca₂lë₃ jmo₂₃ co₂jŋia₅₄ ja₁o₁tiónꞌ₂ ꞌniaꞌ₂, jaun₂ bá₄ guio₅₄ táng₃ a₂i₁te₁₂ ꞌniaꞌ₂ ja₁cong₂, ia₁jaun₂ ja₁i₁ꞌú₃ jniá₂, ján₃ bá₄ lé₂ o₁tiónꞌ₂ ꞌniaꞌ₂.
Ŋiꞌ₅₄ bá₄ ꞌniaꞌ₂ a₂jáꞌ₄ néꞌ₄ jniá₂; cuɨnꞌ₂ bá₄ ꞌniaꞌ₂ juɨ₅ në́₃.
Jaun₂ ca₂juáꞌ₂ To₁má₄: ―Te₁guiꞌ₅₄, tsá₃ ne₄ jniaꞌ₅₄ a₂jáꞌ₄ guangꞌ₅₄; ¿ꞌa₂ guëꞌ₂ liaꞌ₂ le₃cuag₅ jniaꞌ₅₄ juɨ₅?
Jaun₂ ca₂ŋag₃ Jesús: ―Jniá₂ bá₄ lɨ́ng₅ juɨ₅, ján₃ bá₄ lɨ́ng₅ jág₁ dsau₅, ján₃ bá₄ lɨ́ng₅ i₂jmo₅ a₂le₃chan₂ dsa₂. ꞌI₁jan₂ tsá₃ dsióg₄ ja₁con₂ Ŋeꞌ₃ juaꞌ₅₄ tsá₃ të₂le₃ quianꞌ₅₄ jniá₂.
Juaꞌ₅₄ meiꞌ₂ guë́₃ dsónꞌ₂ ŋiꞌ₅₄ ꞌniaꞌ₂ ꞌein₂ lɨ́n₅ jniá₂, ján₃ bá₄ jme₁le₃cuɨnꞌ₂ ꞌniaꞌ₂ Ŋeꞌ₃ ján₃; jaun₂ në₃ në́₃, të₂le₃ ne₄ juɨ₅, le₃cuɨinꞌ₂ ꞌniaꞌ₂, tonꞌ₂ ma₂jɨinꞌ₅₄ ꞌniaꞌ₂.
Jaun₂ në́₃ ca₂juáꞌ₂ Fe₂li₄ ca₂tsɨ́ꞌ₃ Jesús: ―Te₁guiꞌ₅₄, cuë₄ jmɨg₄ a₂jɨn₄ jniaꞌ₅₄ Ŋéiꞌ₅, jaun₂ co₂jaun₂ guë́₄ dsáu₅ dsɨ₅ jniaꞌ₅₄.
Jaun₂ ca₂ŋag₃ Jesús: ―¿Tsa₁ cuɨgꞌ₂ ꞌne₂ jniá₂ Fe₂li₄, o₁jŋiaꞌ₅₄ ma₂ŋó₅ jmɨg₄ ꞌen₅₄ jniá₂ quianꞌ₅₄ ꞌniaꞌ₂? Chi₂juaꞌ₂ ꞌein₂ dsa₂ ma₂jág₂ jniá₂, ján₃ bá₄ ma₂jɨ́in₂ Ŋeꞌ₃. ¿ꞌA₂ bá₄ liaꞌ₂ juáꞌ₂ ꞌne₂: “Cuë₄ jmɨg₄ a₂jɨn₄ jniaꞌ₅₄ Ŋéiꞌ₅”?
¿Tsa₁ ꞌénꞌ₂ ꞌne₂ a₂ꞌen₅₄ jniá₂ ja₁con₂ Ŋeꞌ₃, tonꞌ₂ ꞌen₅₄ guëꞌ₂ Ŋeꞌ₃ táng₃ ja₁con₂ jniá₂? Juɨ₁liaꞌ₂ jág₁ a₂juɨ́g₂ jniá₂ ꞌniaꞌ₂, tsá₃ juáꞌ₅ jniá₂ o₄quió₃ ꞌŋió₃. Të₂le₃, Ŋeꞌ₃ jniá₂ i₂të₁ꞌŋiá₄ ja₁con₂ jniá₂, i₂ꞌéi₂ bá₄ jmo₅ ta₁ quióꞌ₅.
Juɨ₁le₂ꞌénꞌ₂ bá₄ ꞌniaꞌ₂ a₂juáꞌ₅ jniá₂, a₂ꞌeng₅₄ ja₁con₂ Ŋeꞌ₃, a₂ꞌen₅₄ guëꞌ₂ Ŋeꞌ₃ ja₁con₂ jniá₂; o₃ në₁juaꞌ₂ tsá₃ le₂jaun₂, jmáꞌ₃ liaꞌ₂ të₂le₃ quianꞌ₅₄ léi₄ a₂jmo₂₃, juɨ₁le₂ꞌénꞌ₂ ꞌniaꞌ₂.
A₂dsɨ₂jóꞌ₃ juɨ́g₂ jniá₂ ꞌniaꞌ₂, juɨ₁liaꞌ₂ i₂ꞌén₂ le₃quió₃ jniá₂, ján₃ bá₄ jmo₃ juɨ₁liaꞌ₂ a₂jmo₅ jniá₂; jaun₂ të₂le₃ ꞌŋio₅ guë́₄ juëꞌ₂ a₂jmo₃, ia₁ négꞌ₄ ja₁con₂ Ŋeꞌ₃.
Jaun₂ chi₂juaꞌ₂ ꞌe₂ a₂mɨꞌ₂ ꞌniaꞌ₂ liaꞌ₂ conꞌ₂ lë́₅ ꞌéiꞌ₃ quió₃ jniá₂, jmo₅₄ bá₄ jniá₂, ia₁jaun₂ le₃juɨnꞌ₂ Jmei₂ o₄quióꞌ₄ Ja₁ŋiꞌ₅₄.
Lé₂ bá₄ mɨ́ꞌ₁ ꞌniaꞌ₂ liaꞌ₂ conꞌ₂ lë́₅ ꞌéiꞌ₃ quió₃ jniá₂, chi₂juaꞌ₂ ꞌe₂ caun₂ a₂ꞌniogꞌ₂ ꞌniaꞌ₂, jaun₂ jmo₅₄ bá₄ jniá₂.